Veghond val vrou in hysbak aanFoto bloot ter illustrasie. (Foto: Unsplash) WAARSKUWING: Die inhoud van dié berig kan sensitiewe lesers ontstel. Grusame beeldmateriaal wys hoe ŉ vrou deur ŉ veghond, oftewel pitbull, in ŉ hysbak in Colombië aangeval word terwyl sy van die dier probeer ontsnap. Ondanks haar pogings het die hond nie laat los nie en kan daar gesien word hoe die hond haar uit die hysbak sleep, wanneer die deure op die eerste verdieping van die woonstelgebou in Cúcuta oopskuif. In die video, wat op kringtelevisie vasgevang is, kan gesien word hoe die vrou op die vloer rondwriemel en agteruit in die hysbak kruip terwyl die hond haar aanval. Luidens berigte het die vrou vanaf haar woonstel op die vyfde verdieping gekruip – terwyl die hond haar aanval – om hulp op ŉ ander verdieping te soek. Die hond behoort aan haar woonstelmaat. In die video probeer die vrou om die hond weg te stoot terwyl die dier dele van haar arms byt. Sy slaag eindelik daarin om met een hand die hysbakknoppies te druk. Wanneer die hysbakdeure oopgaan, gryp die veghond weer na haar en sleep haar uit die hysbak. Skermskoot uit die video. Volgens die plaaslike nuusagentskap La Opinion het dié voorval voorverlede week plaasgevind nadat die 25-jarige vrou by haar woonstel aangekom het. Sy deel die woonstel, wat op die vyfde verdieping is, met drie ander mense en die hond. Die vrou was na bewering in haar woonstel besig om haar skoene vas te maak toe die hond haar begin aanval het. “Haar eerste reaksie was om na die deur te kruip en in die gang uit te vlug, in die hoop dat ŉ buurman haar sou help,” het ŉ bron aan die nuusagentskap gesê. “Toe die dier op haar gespring het, het sy gedink niemand sal haar kan help as sy op die vyfde verdieping is nie. Dus het sy daar probeer wegkom.” Toe die slagoffer by die eerste verdieping gekom het, is sy deur wagte by die woonstelgebou en ŉ familielid gehelp, berig Times Now. Sy is na die Erasmo Meoz-universiteitshospitaal geneem waar sy vir ernstige beserings, veral aan haar vingers, behandel is. “Sy het frakture in twee vingers aan haar regterhand en nog frakture aan haar linkerhand opgedoen,” het ŉ polisiewoordvoerder gesê. “Die slagoffer is steeds in die hospitaal.” Volgens die nuusagentskap Pulzo moes die hond luidens die betrokke wet ŉ muilband in gemeenskaplike gebiede van wooneenhede gedra het. Sommige inwoners het egter aan La Opinion gesê dat die hond nooit teenoor enigiemand aggressief was nie. Die eienaars het ook altyd gesorg dat die hond sy muilband aanhet voordat hulle gaan stap het. Die vierjarige hond is ná die voorval deur plaaslike owerhede gevang en is steeds in aanhouding totdat ŉ gedragsontleding afgehandel kan word.